Miestne zastupiteľstvo  mestskej časti Bratislava-Petržalka

Materiál na rokovanie Miestneho zastupiteľstva
mestskej časti Bratislava-Petržalka
dňa 1.7.2008

Materiál číslo: 197/2008

K bodu: Postup prerokovávania a schvaľovania investičnej činnosti na území mestskej časti Bratislava-Petržalka 
	____________________________________________________________________

Predkladá:					Návrh uznesenia:

Milan Ftáčnik	Miestne zastupiteľstvo mestskej časti Bratislava- 
starosta       					Petržalka
						
						s c h v a ľ u j e 

postup prerokovávania a schvaľovania investičnej činnosti na území mestskej časti Bratislava- Petržalka
Prerokované:
v miestnej rade
dňa 17.6.2008 

v komisii ÚPVaD 
dňa  7.4.2008		
v komisii ŽP
dňa 17.4. 2008
v komisii SMM a MP
dňa 9.4.2008

Spracovateľ:					
Ing.Kvetoslava Čurná	
vedúca odd. územného rozvoja a dopravy 		
Ing. Miloš Šaling
vedúci odd. životného prostredia
Ing.arch. Alena Briganová	
vedúca odd. územného konania a stavebného poriadku			
Ing. Ján Kubička
vedúci oddelenia nakladania s majetkom

Dôvodová správa

Realizačný plán Programových priorít samosprávy mestskej časti na roky 2007-2010 schválený miestnym zastupiteľstvom obsahuje v bode 1.2.2. úlohu – Pripraviť postup prerokovávania investičných zámerov v mestskej časti.
Popis úlohy: Takýto postup existoval v písomnej podobe, schválený v miestnom zastupiteľstve. Ukazuje sa potreba znovu prijať takýto dokument, ktorý by reagoval na zmeny v stavebnom zákone, v štatúte mesta a ktorý by riešil potrebu súčinnosti odd. ÚRaD, ÚKaSP a ŽP pri príprave a posudzovaní investičných návrhov v mestskej časti ako aj úlohu komisie územného plánu a dopravy miestneho zastupiteľstva v tomto procese.
Pri spracovávaní materiálu sme vychádzali najmä z platnej úpravy zákona  o obecnom zriadení, zákona o hlavnom meste Slovenskej republiky Bratislave, Štatútu hlavného mesta Slovenskej republiky Bratislavy (ďalej len „štatút“), stavebného zákona. Predkladaný materiál popisuje kompetencie mestskej časti, príslušnosť oddelení a spresňuje postup vydávania informácií, stanovísk a povolení.

■ Oddelenie územného rozvoja a dopravy ako orgán územného plánovania, overuje súlad investičnej činnosti s platnou územnoplánovacou dokumentáciou, so schválenými územnoplánovacími podkladmi obstaranými mestskou časťou a ostatnými podkladmi, ktoré spodrobňujú a upresňujú regulačné podmienky v území a z hľadiska riešenia dopravného vybavenia územia ako cestný správny orgán.
■ Oddelenie životného prostredia sa vyjadruje z hľadiska ochrany životného prostredia, pripravuje rozhodnutia o výrube, stanovuje podmienky náhradnej výsadby a druhové zloženie drevín (tieto činnosti zabezpečuje mestská časť v prenesenom výkone štátnej správy) a zároveň zabezpečuje činnosti ako dotknutá obec podľa zákona č.24/2006 Z. z.  o posudzovaní vplyvu na životné prostredie.
■ Oddelenie územného konania a stavebného poriadku - ďalej len stavebný úrad zabezpečuje činnosť ako príslušný stavebný úrad Mestskej časti Bratislava-Petržalka podľa § 117 zákona č.50/1976 Zb. o územnom plánovaní a stavebnom poriadku (stavebný zákon), v znení neskorších predpisov - posudzuje hlavne návrhy na umiestnenie stavieb, žiadosti o stavebné povolenie, kolaudačné konanie. Tieto činnosti zabezpečuje mestská časť v prenesenom výkone štátnej správy.
■ Oddelenie územného rozvoja a dopravy zabezpečuje činnosť ako príslušný špeciálny stavebný úrad pre miestne komunikácie III., IV. triedy a účelové komunikácie mestskej časti Bratislava - Petržalka  podľa § 3a ods.4 zákona č.135/1961 Zb. o pozemných komunikáciách (cestný zákon) v znení neskorších predpisov a podľa §120 ods.1 stavebného zákona - ďalej len špeciálny stavebný úrad - posudzuje hlavne žiadosti o stavebné povolenie komunikácií, o kolaudáciu komunikácií. Tieto činnosti zabezpečuje mestská časť v prenesenom výkone štátnej správy.
■ Oddelenie nakladania s majetkom spracováva žiadosti o prenájom alebo kúpu pozemku v správe mestskej časti a pripravuje ich na rozhodnutie. Ďalej pripravuje stanovisko mestskej časti ako odpoveď na žiadosť primátora Bratislavy o vyjadrenie k návrhu na predaj/prenájom pozemku vo vlastníctve a správe hlavného mesta. 
Materiál bol prerokovaný v komisii územného plánu, výstavby a dopravy, ktorá odporúča predložený postup prijať (stanovisko je súčasťou materiálu) a v komisii životného prostredia a verejného poriadku (stanovisko je súčasťou materiálu). Komisia správy miestneho majetku a miestnych podnikov  navrhla materiál prepracovať a doplniť o:
-	ustanovenie o vykonávaní dozoru a kontroly plnenia podmienok určených v územnom konaní a stavebnom konaní 
-	komisie by mali byť pred vydaním stanoviska v pravidelných mesačných intervaloch informované o doručených investičných zámeroch, aby sa mohli rozhodnúť, či chcú tento zámer prerokovať v príslušnej komisii.
Tieto pripomienky boli pri dopracovaní materiálu po zasadnutí miestnej rady v máji zohľadnené.

Postup prerokovávania a schvaľovania investičnej činnosti na území mestskej časti Bratislava – Petržalka
–––––––––––––––––––––––––––––––––––––––––––––––––––––––––––––––––––-

I. Kompetencie Mestskej časti Bratislava-Petržalka:
•	Mestská časť Bratislava – Petržalka v rámci svojich samosprávnych funkcií usmerňuje investičnú činnosť na svojom území a chráni verejné záujmy podľa §4 ods.3 zákona č.369/1990 Zb. o obecnom zriadení v znení neskorších predpisov a §19 ods.1 zákona č.377/1990 Zb. o hlavnom meste SR Bratislave, v znení neskorších predpisov v spojitosti s čl.6 ods.2, písm. d) štatútu. 
•	Mestská časť ako dotknutá obec posudzuje zámery podľa zákona č.24/2006 Z. z. o posudzovaní vplyvu na životné prostredie.
•	Záväzné stanoviská vydáva ako dotknutý orgán podľa §140b zákona č.50/1976 Zb. o územnom plánovaní a stavebnom poriadku (stavebný zákon), v znení neskorších predpisov – ako príslušný cestný správny orgán podľa § 3 ods.2 a ods.6 zákona  č.135/1961 Zb. o pozemných komunikáciách (cestný zákon) v znení neskorších predpisov a ako príslušný orgán štátnej správy v prvom stupni vo veciach ochrany prírody a krajiny podľa § 69 ods. 1 zákona č. 543/2002 Z. z. o ochrane prírody a krajiny 
•	Mestská časť Bratislava-Petržalka v rámci svojich samosprávnych funkcií podľa čl.26 ods.4 písm. c) štatútu rozhoduje prostredníctvom miestneho zastupiteľstva vo veciach týkajúcich sa nakladania a hospodárenia so zvereným majetkom, nadobudnutým majetkom i vlastným majetkom získaným vlastnou činnosťou, schvaľuje najdôležitejšie úkony týkajúce sa tohto majetku,
•	Mestská časť Bratislava-Petržalka sa v rámci svojich samosprávnych funkcií podľa čl.15 ods.1 štatútu vyjadruje k odpredaju, resp. nájmu pozemkov na území mestskej časti, ktoré sú vo vlastníctve hlavného mesta.

II. Príslušnosť oddelení:
■ Oddelenie územného rozvoja a dopravy ako orgán územného plánovania, overuje súlad investičnej činnosti s platnou územnoplánovacou dokumentáciou, so schválenými územnoplánovacími podkladmi obstaranými mestskou časťou a ostatnými podkladmi, ktoré spodrobňujú a upresňujú regulačné podmienky v území a z hľadiska riešenia dopravného vybavenia územia ako cestný správny orgán. 
■ Oddelenie životného prostredia sa vyjadruje z hľadiska ochrany životného prostredia, pripravuje rozhodnutia o výrube, stanovuje podmienky náhradnej výsadby a druhové zloženie drevín (tieto činnosti zabezpečuje mestská časť v prenesenom výkone štátnej správy) a zároveň zabezpečuje činnosti ako dotknutá obec podľa zákona č.24/2006 Z. z.  o posudzovaní vplyvu na životné prostredie.
■ Oddelenie územného konania a stavebného poriadku - ďalej len stavebný úrad zabezpečuje činnosť ako príslušný stavebný úrad Mestskej časti Bratislava-Petržalka podľa § 117 zákona č.50/1976 Zb. o územnom plánovaní a stavebnom poriadku (stavebný zákon), v znení neskorších predpisov - posudzuje návrhy na umiestnenie stavieb, žiadosti o stavebné povolenie, kolaudačné konanie, zmeny stavieb pred dokončením, zmeny dokončených stavieb, stavebné úpravy, rozhodnutia o využití územia, rozhodnutia na odstránenie stavieb atď. Tieto činnosti zabezpečuje mestská časť v prenesenom výkone štátnej správy.
■ Oddelenie územného rozvoja a dopravy zabezpečuje činnosť ako príslušný špeciálny stavebný úrad pre miestne komunikácie III., IV. triedy a účelové komunikácie mestskej časti Bratislava - Petržalka  podľa § 3a ods.4 zákona č.135/1961 Zb. o pozemných komunikáciách (cestný zákon) v znení neskorších predpisov a podľa §120 ods.1 stavebného zákona - ďalej len špeciálny stavebný úrad - posudzuje hlavne žiadosti o stavebné povolenie komunikácií, o kolaudáciu komunikácií. Tieto činnosti zabezpečuje mestská časť v prenesenom výkone štátnej správy. 
■ Oddelenie nakladania s majetkom spracováva žiadosti o prenájom alebo kúpu pozemku v správe mestskej časti a pripravuje ich na rozhodnutie. Ďalej pripravuje stanovisko mestskej časti ako odpoveď na žiadosť primátora Bratislavy o vyjadrenie k návrhu na predaj/prenájom pozemku vo vlastníctve a správe hlavného mesta. 

III. Postup vydávania informácii, stanovísk a povolení v mestskej časti Bratislava-Petržalka:

1.	Územnoplánovacia informácia 
Informácie poskytuje žiadateľom oddelenie územného rozvoja a dopravy, podľa platnej územnoplánovacej dokumentácie a územnoplánovacích podkladov ústne počas úradných hodín alebo písomne na písomnú žiadosť. Vyžiadanie informácie nie je povinné.
Ak je v žiadosti:
1.1. Konkretizovaný zámer – stanovia sa podrobnejšie regulačné podmienky a súlad s územnoplánovacou dokumentáciou a územnoplánovacími podkladmi.
1.2. Neuvedený zámer – stanovia sa funkcie podľa platného územného plánu.

2.	Záväzné stanovisko k investičnej činnosti 
2.1.
Zámer, doložený dokumentáciou pre územné konanie, predloží investor na oddelenie územného rozvoja a dopravy. 
2.2.
Ak je zámer predložený len na stavebný úrad (bez stanoviska Mestskej časti Bratislava–Petržalka), dokumentáciu stavebný úrad po zaevidovaní postúpi na oddelenie územného rozvoja a dopravy k zaujatiu stanoviska z hľadiska súladu s územným plánom a verejnými záujmami, ktoré chráni samospráva mestskej časti. 
2.3.
Stavebný úrad postúpi zámer spolu s dokumentáciou pre územné konanie na oddelenie životného prostredia, ktoré posúdi a porovná stavebný zámer (EIA) s dokumentáciou pre územné rozhodnutie. 
2.4.
Oddelenie územného rozvoja a dopravy zámer s dokumentáciou doručenou podľa bodu 2.1. predloží do investičnej porady starostu, ktorý rozhodne o jej ďalšom prerokovaní v komisiách. Informácia o tých investičných zámeroch, ktoré budú prerokované v komisiách bude povinne zverejňovaná na web stránke mestskej časti (www.petržalka.sk).
2.5.
Zámery s dokumentáciou podľa bodu 2.4 predkladá na rokovanie komisie územného plánu, výstavby a dopravy oddelenie územného rozvoja a informáciu o zámere zverejní  na web stránke mestskej časti.

2.6.
Obyvatelia môžu svoje podnety a pripomienky k prerokovávaným zámerom doručiť starostovi mestskej časti písomne alebo v elektronickej forme. Ten ich doručí komisii. 
2.7.
Zoznam vydaných záväzných stanovísk k zámerom prerokovaným v komisii, bude štvrťročne zverejňovaný na stránke mestskej časti.
2.8.
Stavebné zámery s dokumentáciou v rámci zisťovacieho konania a posudzovania (EIA) predkladá na rokovanie komisie životného prostredia oddelenie životného prostredia .
2.9. 
Po prerokovaní v komisii, odbornom posúdení na oddelení a optimalizovaní zámeru v súlade s verejným, resp. komunálnym záujmom, pripraví oddelenie územného rozvoja a dopravy stanovisko na podpis starostovi. Podpísané stanovisko postúpi v kópii na stavebný úrad.
2.10.
Stanovisko mestskej časti k zámeru predloženému podľa bodu 2.2 podpísané starostom postúpi oddelenie územného rozvoja a dopravy len na stavebný úrad ako interný podklad pre konanie (nie investorovi) spolu so zapožičanou dokumentáciou. 

3.	Stanovisko k činnosti posudzovanej podľa zákona č. 24/2006 Z. z. o posudzovaní vplyvu na životné prostredie a podľa zákona č. 543/2002 Z. z. o ochrane prírody a krajiny 
3.1.
Príslušný orgán (MŽP SR, OÚ ŽP) doručí zámer mestskej časti. 
3.2.
Po doručení zámeru v rámci zisťovacieho a povoľovacieho konania oddelenie životného prostredia vyzve navrhovateľa, aby oboznámil obyvateľov dotknutej lokality so zámerom v stanovenom termíne a na určenom mieste, za účasti poslancov príslušného volebného obvodu, zamestnanca oddelenia životného prostredia a stavebného úradu.
3.3.
Oddelenie životného prostredia o zámere informuje verejnosť prostredníctvom úradnej tabule a webovej stránky mestskej časti. V oznámení je verejnosť informovaná kedy a kde môže do zámeru nahliadnuť.
3.4.
Po odbornom posúdení zámeru, pripraví oddelenie životného prostredia stanovisko, v lehote do 21 dní od doručenia zámeru, na podpis starostovi. Podpísané stanovisko postúpi v kópii na stavebný úrad a doručí ho príslušnému orgánu. Verejnosť môže svoje písomné stanovisko k zámeru doručiť príslušnému orgánu (MŽP, ObÚ ŽP v Bratislave).
3.5.
Ak príslušný orgán rozhodne, že zámer sa bude posudzovať podľa zákona, určí rozsah hodnotenia navrhovanej činnosti. Po vypracovaní správy o hodnotení vplyvov navrhovanej činnosti na životné prostredie dotknutá obec (Hlavné mesto SR Bratislava) zabezpečí po dohode a v spolupráci s navrhovateľom verejné prerokovanie. Ak príslušný orgán rozhodne v zisťovacom konaní, že navrhovaná činnosť sa nebude posudzovať podľa zákona, nie je navrhovateľ povinný zvolať verejné prerokovanie.  

4. Konanie na vydanie rozhodnutia na výrub drevín, stanovisko k návrhu na presadenie drevín
4.1. 
Žiadosť o povolenie na výrub a presadenie drevín oddelenie životného prostredia predloží do investičnej porady starostu.
4.2.
Mestská časť ako orgán  ochrany prírody začne konanie. Zverejnenie oznámenia o začatí konania na webovej stránke mestskej časti a úradnej tabuli zabezpečí oddelenie životného prostredia. Zúčastnená osoba má právo byť upovedomená o začatí konania, zúčastniť sa na ústnom pojednávaní a miestnej ohliadke, navrhovať dôkazy a doplnenie podkladu rozhodnutia. 
4.3.
Žiadateľ na základe právoplatného rozhodnutia na výrub drevín môže dreviny vyrúbať prípadne presadiť  až po nadobudnutí právoplatnosti stavebného povolenia. 

5.	Stanovisko k odpredaju, resp. nájmu pozemku, ktorý nie je zverený do správy mestskej časti Bratislava-Petržalka
5.1.
Po doručení žiadosti primátora o vydanie súhlasného stanoviska s odpredajom, resp. nájmom pozemku v súlade s čl.15 ods.1 štatútu, požiada oddelenie nakladania s majetkom listom oddelenie územného rozvoja a dopravy o stanovisko k priloženej žiadosti z hľadiska súladu s územným plánom a verejnými záujmami, ktoré chráni samospráva mestskej časti. Zároveň predloží žiadosť primátora do operatívnej porady starostu.
5.2 .
Po doručení stanoviska spracuje oddelenie nakladania s majetkom stanovisko k odpredaju, resp. prenájmu predmetného pozemku na podpis starostovi. Súhlasné stanovisko vydáva mestská časť v prípade súladu s územným plánom a verejnými záujmami, ktoré chráni samospráva mestskej časti. Podmienkou na vydanie súhlasu je predloženie investičného zámeru žiadateľa na posúdenie oddeleniu územného rozvoja a dopravy. Inak bude vydané nesúhlasné stanovisko. 

6.	Žiadosť o odkúpenie pozemku, ktorý je v správe mestskej časti 
6.1.
Po doručení žiadosti o odkúpenie pozemku pre investičnú činnosť, v ktorej musí byť uvedený spôsob využitia príslušného územia predloží oddelenie nakladania s majetkom informáciu do operatívnej porady starostu. Súčasne požiada listom oddelenie územného rozvoja a dopravy o stanovisko k priloženej žiadosti z hľadiska súladu s územným plánom a verejnými záujmami, ktoré chráni samospráva mestskej časti. Súčasne požiada o vyjadrenie, či bolo k investičnému zámeru žiadateľa vydané záväzné súhlasné stanovisko k umiestneniu  stavby.

6.2.
V prípade, že žiadateľ má záujem o odkúpenie len časti pozemku, je potrebné zabezpečiť spracovanie geometrického plánu.
6.3. 
Po doručení stanoviska oddelenia územného rozvoja a dopravy dá spracovať oddelenie nakladania s majetkom znalecký posudok, ktorým je stanovená aktuálna cena príslušného pozemku.
6.4.
Oddelenie nakladania s majetkom spracuje žiadosť o vydanie predchádzajúceho súhlasu primátora v zmysle čl.36 ods.9 štatútu a po podpísaní starostom ju odošle na hlavné mesto. Súčasťou tejto žiadosti je znalecký posudok.
6.5.
Po doručení predchádzajúceho súhlasu primátora zabezpečí oddelenie nakladania s majetkom vypracovanie spätnej identifikácie príslušného pozemku. Spätná identifikácie je potrebná ako podklad k vyjadreniu Obvodného pozemkového úradu v Bratislave k uplatneniu, resp. neuplatneniu reštitučných nárokov.
6.6.
Po doručení predchádzajúceho súhlasu primátora spracuje oddelenie nakladania s majetkom materiál o odpredaji pozemku do operatívnej porady starostu. Následne je materiál predložený na prerokovanie v príslušných odborných komisiách miestneho zastupiteľstva. 
6.7.
Po spracovaní stanovísk komisií je materiál predložený na rozhodnutie do miestneho zastupiteľstva. 
6.8.
Po skompletizovaní všetkých dokladov potrebných k odpredaju pozemku oddelenie nakladania s majetkom vypracuje návrh kúpnej zmluvy, ktorý je zaslaný na hlavné mesto (vlastníkovi pozemku) na odsúhlasenie. Po odsúhlasení magistrátom zasiela oddelenie nakladania s majetkom návrh zmluvy žiadateľovi. Po podpísaní kúpnej zmluvy žiadateľom je predložená na podpis starostovi. 
6.9.
Oddelenie nakladania s majetkom vypracuje návrh na vklad do katastra nehnuteľností a predloží na podpis starostovi.
6.10.
Po podpise starostu je kúpna zmluva spolu s príslušnými dokladmi a podpísaným návrhom na vklad zaslaná na hlavné mesto na podpis primátorovi.
6.11.
Žiadateľ je povinný uhradiť kúpnu cenu za prevod pozemku mestskej časti Bratislava-Petržalka a hlavnému mestu SR Bratislava v pomere 45:55 percent v lehote stanovenej v kúpnej zmluve. Po vykonaní úhrady pripísaním na účet predávajúcim zabezpečí oddelenie nakladania s majetkom doručenie návrhu na vklad spolu s potrebným počtom originálov kúpnej zmluvy na katastrálny úrad na uskutočnenie prevodu vlastníctva. Katastrálny úrad po preverení vykoná prevod vlastníctva a povolenie vkladu vyznačí kúpnej zmluve pečiatkou o povolení vkladu. Všetkým účastníkom zašle originály kúpnej zmluvy s povolením vkladu.

7. Žiadosť o (dlhodobý) nájom za účelom investičnej činnosti
7.1.
Po doručení žiadosti na mestskú časť o dlhodobý nájom pozemku (t.j. dlhší ako 5 rokov) za účelom investičnej činnosti ju predloží oddelenie nakladania s majetkom do operatívnej porady starostu. 
7.2.
Súčasne požiada listom oddelenie územného rozvoja a dopravy o stanovisko k priloženej žiadosti z hľadiska súladu s územným plánom a verejnými záujmami, ktoré chráni samospráva mestskej časti. Súčasne požiada o vyjadrenie, či bolo k investičnému zámeru žiadateľa vydané záväzné súhlasné stanovisko k umiestneniu  stavby.
7.3.
Oddelenie nakladania s majetkom spracuje materiál, v ktorom budú uvedené podmienky dlhodobého nájmu a uvedie sa aj stanovisko oddelenia územného rozvoja a dopravy. Tento materiál je predložený na prerokovanie v príslušných odborných komisiách miestneho zastupiteľstva a po zapracovaní ich pripomienok na rozhodnutie miestnemu zastupiteľstvu, vrátane podmienok dlhodobého nájmu.  
7.4.
Po rozhodnutí zastupiteľstva oddelenie nakladania s majetkom vypracuje návrh nájomnej zmluvy, ktorý zašle žiadateľovi na odsúhlasenie. Po podpísaní nájomnej zmluvy žiadateľom je predložená na podpis starostovi. 
7.5.
Krátkodobý nájom pozemku (t.j. do 5 rokov) za účelom investičnej činnosti mestská časť neposkytuje, 

8. Územné konanie
8.1.
Po doručení návrhu na umiestnenie stavby v rámci územného konania, ktorého súčasťou sú okrem dokumentácie pre územné konanie aj rozhodnutia, stanoviská, vyjadrenia, súhlasy dotknutých orgánov a obce (podľa § 140a stavebného zákona obec je dotknutým orgánom, ak nie je stavebným úradom podľa tohto zákona a konanie sa týka pozemku alebo stavby na jej území - kompetencie stavebného úradu vykonáva mestská časť, preto dotknutým orgánom je hlavné mesto SR Bratislava), oznámi stavebný úrad začatie konania všetkým známym účastníkom. K návrhu na umiestnenie stavby je potrebné predložiť právoplatné povolenie na výrub, ak si ho stavba vyžaduje. 
8.2.
Dotknuté orgány v konaniach podľa stavebného zákona chránia záujmy v rámci svojej pôsobnosti, vydávajú záväzné stanoviská podľa § 140b stavebného zákona, zúčastňujú sa na ústnom pojednávaní a miestnej obhliadke a vykonávajú so stavebným úradom spoločné úkony podľa stavebného zákona. Obsah záväzného stanoviska  je pre správny orgán v konaní záväzný a bez zosúladenia záväzného stanoviska s inými záväznými stanoviskami nemôže rozhodnúť vo veci. 
8.3.
Podľa § 34 stavebného zákona účastníkom územného konania je navrhovateľ, obec, ak nie je stavebným úradom príslušným na územné konanie (teda hlavné mesto) a ten, komu toto postavenie vyplýva z osobitných predpisov. Obec má postavenie účastníka konania, pokiaľ sama nie je príslušná na vydanie územného rozhodnutia; vtedy presadzuje širšie záujmy obce, najmä v nadväznosti na územný plán obce alebo zóny. Ak obec vlastní nehnuteľnosti, ktoré sú predmetom územného konania, alebo vlastní susedné nehnuteľnosti, má zároveň postavenie účastníka konania. 
8.4.
Ak je verejnosť dotknutá umiestnením stavby, o tom či má postavenie účastníka konania  hovorí § 14 zákona č. 71/1967 Zb. o správnom konaní. Podľa § 14 ods. 1 z. č. 71/1967 Zb. účastníkom konania je ten, o koho právach, právom chránených záujmoch alebo povinnostiach sa má konať alebo koho práva, právom chránené záujmy alebo povinnosti môžu byť rozhodnutím priamo dotknuté; účastníkom konania je aj ten, kto tvrdí, že môže byť rozhodnutím vo svojich právach, právom chránených záujmoch alebo povinnostiach priamo dotknutý, a to až do času, kým sa preukáže opak. Takýto účastník sa považuje za účastníka do času, kým sa na základe právoplatného rozhodnutia nepreukázalo, že účastníkom nie je.
8.5.
Ak k návrhu nie je priložené záväzné stanovisko mestskej časti Bratislava-Petržalka,  stavebný úrad si zabezpečí  písomné stanoviská a to:
a) záväzné stanovisko mestskej časti ako cestného správneho orgánu podľa §140b stavebného zákona, 
b) záväzné stanovisko k investičnej činnosti z hľadiska súladu s komunálnymi záujmami podľa § 4 zákona o obecnom zriadení,
c) pripomienky a stanovisko z hľadiska posúdenia vplyvu činnosti na životné prostredie v zmysle príslušných ustanovení zákona č.24/2006 Z. z. 
8.6.
Až po zabezpečení uvedených podkladov stavebný úrad oznámi začatie územného konania. Oznámenie o začatí konania doručí stavebný úrad aj oddeleniam územného rozvoja a dopravy a životného prostredia a ak ide o stavbu podľa 2.4, informáciu zverejní aj na stránke mestskej časti (www.petržalka.sk). 
8.7.
Po uskutočnení územného konania a vyhodnotení všetkých stanovísk, vyjadrení a námietok vydá územné rozhodnutie. Po jednom vyhotovení rozhodnutia spolu s prílohou postúpi na oddelenie územného rozvoja a dopravy a na oddelenie životného prostredia.

9.	 Stavebné konanie
9.1.
Žiadosť o stavebné povolenie spolu s dokladmi a predpísanou dokumentáciou vypracovanou oprávnenou osobou podáva stavebník stavebnému úradu, resp. špeciálnemu stavebnému úradu. Stavebník musí preukázať, že je vlastníkom pozemku alebo že má k pozemku iné právo, ktoré ho oprávňuje zriadiť na ňom požadovanú stavbu. 
9.2.
Ak žiadosť o stavebné povolenie, najmä dokumentácia neposkytuje dostatočný podklad pre posúdenie navrhovanej stavby, alebo v dokumentácii nie sú dodržané podmienky územného rozhodnutia vyzve stavebný úrad stavebníka, aby žiadosť doplnil inak stavebné konanie zastaví.
9.3.
Oznámenie o začatí konania o  stavebné povolenie pri stavbách podľa 2.4 zverejní stavebný úrad na web stránke mestskej časti a vždy doručuje aj oddeleniam územného rozvoja a dopravy a životného prostredia.

9.4.
Špeciálny stavebný úrad v súlade s § 120ods. 2 stavebného zákona môže stavbu alebo jej zmenu povoliť len na základe záväzného stanoviska vydaného podľa §140b miestne príslušným stavebným úradom. 
9.5.
Kontrolu plnenia podmienok stavebného povolenia vykonáva orgán štátneho stavebného dohľadu (ďalej len ŠSD). ŠSD na základe poverenia vykonávajú zamestnanci: 
-	Slovenskej .stavebnej inšpekcie v rozsahu § 98 a 123 stavebného zákona,
-	stavebných úradov (všeobecného a špeciálneho) a to v plnom rozsahu podľa § 98 a osobitných predpisov,
-	iných orgánov štátnej správy oprávnených osobitnými predpismi,
-	krajského stavebného úradu v rozsahu §  98 stavebného zákona.

Stavebný úrad vykonáva ŠSD z vlastného podnetu, alebo na podnet verejnosti. Kontroluje najmä či sa stavba, stavebné úpravy alebo udržiavacie práce vykonávajú podľa stavebného povolenia alebo na základe ohlásenia, či sú splnené podmienky na uskutočňovanie stavby podľa § 44 stavebného zákona, či sa na stavbe nachádza projekt stavby overený v stavebnom konaní a či sa vedie stavebný denník.

9.	Kolaudačné konanie
10.1.
V kolaudačnom konaní stavebný, resp. špeciálny stavebný  úrad skúma, či sa stavba uskutočnila podľa dokumentácie overenej v stavebnom konaní a či sa dodržali zastavovacie podmienky určené územným plánom zóny alebo podmienky určené v územnom rozhodnutí a v stavebnom povolení.
10.2.
Kolaudačné rozhodnutie na stavbu, súčasťou ktorej sú inžinierske stavby, vydá stavebný úrad až po nadobudnutí právoplatnosti kolaudačných rozhodnutí  vydaných špeciálnymi stavebnými úradmi. 
10.3.
Na kolaudačné konanie je prizvané oddelenie životného prostredia, za účelom kontroly splnenia podmienok rozhodnutia orgánu ochrany prírody.

10.	Zmena stavby pred dokončením
11.1.
Postupuje sa obdobne ako pri územnom konaní  t.j. pri umiestňovaní stavby.  Vyžaduje sa záväzné stanovisko obce, t.j. hlavného mesta  a stanovisko  oddelenia územného rozvoja a dopravy, v prípade vplyvu zmeny vo vzťahu k životnému prostrediu, aj stanovisko oddelenie životného prostredia.

12.	Konanie o dodatočné povolení alebo odstránení stavby 
12.1.
Postupuje sa podľa § 88 a 88a stavebného zákona. Dôkazné bremeno preukázať, že ďalšia existencia nepovolenej stavby alebo stavby uskutočňovanej  v rozpore so stavebným povolením nie je v rozpore s verejnými záujmami, spočíva na vlastníkovi stavby, keďže sa dopustil porušenia zákona. Pri dodatočnom stavebnom povolení sa postupuje obdobne ako pri riadnom stavebnom povolení. Vyžaduje sa záväzné stanovisko obce, t.j. hlavného mesta k dodatočnej legalizácii stavby a stanovisko oddelenia územného rozvoja a dopravy.

Výpis
zo zápisnice komisie správy miestneho majetku a miestnych podnikov zo dňa 09.04.2008

K bodu 4. Postup prerokovávania a schvaľovania investičnej činnosti na území mestskej časti Bratislava - Petržalka

Uznesenie č. 4
Komisia po prerokovaní materiálu navrhuje jeho prepracovanie a doplnenie o:
-	ustanovenie o vykonávaní dozoru a kontroly plnenia podmienok určených v územnom konaní a stavebnom konaní,
-	komisie by mali byť pred vydaním stanoviska v pravidelných mesačných intervaloch informované o doručených investičných zámeroch, aby sa mohli rozhodnúť, či chcú tento zámer prerokovať v príslušnej komisii.

Hlasovanie:  za – 6, proti – 0, zdržal sa – 0

Za správnosť výpisu: Ing. Ján Kubička

Výpis
zo zápisnice komisie územného plánu výstavby a dopravy zo dňa 7. 4. 2008 

K bodu 4/ Postup prerokovávania a schvaľovania investičnej činnosti na území mestskej časti  Bratislava – Petržalka
	
Predložený materiál komisia doporučuje schváliť 
Za : 7, Proti : 0, Zdržal sa : 0

Za správnosť výpisu: Ing. Kvetoslava Čurná

Uznesenie MR č. 174/2008

Miestna rada mestskej časti Bratislava-Petržalka
ž i a d a 

dopracovať materiál o pripomienky členov miestnej rady a predložiť ho na ďalšie zasadnutie miestnej rady.